**Arbejdsgruppens forslag til:**

**Forretningsorden for DH København 2023-24**

**Afdelingens formål og opgaver**

Afdelingens formål er at varetage fælles interesser for DH’s medlemsorganisationer i Københavns kommune, og at søge indflydelse på de politiske beslutninger i kommunen, som vedrører handicapområdet. Afdelingen skal desuden koordinere de udpegede repræsentanters arbejde i eksterne råd, nævn, udvalg, bestyrelser mv.

DH-medlemsorganisationer, der ønsker at tilslutte sig det lokale samarbejde i DH København indmelder sig skriftligt til formanden eller dennes repræsentant og udpeger skriftligt en repræsentant, der på organisationens vegne har stemmeret på afdelingens årsmøde og på afdelingens bestyrelsesmøder.

Hver organisation har en stemme. Har den stemmeberettigede ikke mulighed for at deltage på et møde, kan organisationen midlertidigt skriftligt videregive stemmeretten til en anden fra samme organisation. Der kan ikke gives fuldmagt til at stemme til en person fra en anden organisation.

Hver medlemsorganisation kan sende op til fem deltagere til årsmøder og bestyrelsesmøder.

**Årsmøde**

Hvert år afholder afdelingen årsmøde i første kvartal. Årsmødet er afdelingens højeste myndighed.

Ved årsmødet gælder følgende frister:

* Årsmødet indkaldes med mindst 4 ugers frist
* Kandidater til posterne som formand, næstformand og økonomiansvarlig skal indstilles skriftligt til formanden senest 3 uger før årsmødet. Kandidaterne skal være bestyrelsesmedlemmer, der har bopæl i Københavns kommune
* Dagsordenen, beretning, handlingsplan, regnskab, forretningsorden og kandidatliste skal udsendes senest 2 uger før årsmødet.

Dagsorden for årsmødet skal som minimum indeholde følgende punkter:

1. Navneopråb og optælling af stemmeberettigede
2. Valg af dirigent
3. Valg af referent
4. Valg af stemmetællere
5. Godkendelse af dagsorden
6. Fremlæggelse af formandens beretning for det seneste år til godkendelse
7. Fremlæggelse af handlingsplan for det kommende år til godkendelse
8. Fremlæggelse af forslag om, hvorvidt afdelingen skal søge §18-midler hos kommunen
9. Fremlæggelse af regnskab for seneste regnskabsår til godkendelse
10. Godkendelse af forretningsorden for bestyrelsen
11. Valg af - Formand for 2 år (ulige år)

- Næstformand for 2 år (lige år)  
 - Økonomiansvarlig for 2 år (lige år)

- Valg af revisor for 1 år, hvis afdelingen vælger selv at stå for regnskab

- Udpegning af 4 personer blandt de tilstedeværende for 1 år,

der sammen med formand, næstformand og økonomiansvarlig indgår i en

koordineringsgruppe.

1. Indkomne forslag
2. Eventuelt

**Bestyrelsen**

Formanden kan indkalde bestyrelsen så ofte, det findes påkrævet.

Mindst 25 % af de til afdelingen tilsluttede organisationer kan skriftligt kræve et ekstraordinært bestyrelsesmøde indkaldt. Der skal samtidig angives de ønskede punkter til behandling.

De fire personer udpeget blandt de tilstedeværende organisationsmedlemmer udgør sammen med formand, næstformand og den økonomiansvarlige en koordineringsgruppe, der koordinerer afdelingens arbejde mellem afdelingens bestyrelsesmøder.

Hvert fjerde år skal bestyrelsen i forbindelse med kommunalvalgene udpege repræsentanter og suppleanter til kommunale råd, nævn, bestyrelser mm. Ved udpegning af repræsentanter til det kommunale handicapråd skal der sikres en bred repræsentation.  
  
Udpegelse af repræsentanter og suppleanter for den 4-årige valgperiode sker efter følgende procedure:  
Organisationer indstiller skriftligt forslag til kandidater til posterne. Koordineringsgruppen behandler de indkomne forslag og udarbejder et samlet forslag til bestyrelsen, der ifølge vedtægterne træffer den endelige beslutning.

Da kandidatlisten skal være på plads så betids, at den nyvalgte Borgerrepræsentation kan godkende de udpegede på sit første møde i året efter valget, følges følgende tidsplan:

Den 1. oktober indkaldes der kandidatforslag fra alle organisationerne tilsluttet DH København med en svarfrist på 6 uger.

Der afholdes bestyrelsesmøde i den sidste uge i november, og bestyrelsens medlemmer modtager senest 10 dage før bestyrelsesmødet koordineringsgruppens samlede forslag til fordeling af posterne.

Koordineringsgruppen er bemyndiget til at udpege medlemmer og kandidater til andre udvalg som f.eks. parkbrugerråd og lokaludvalg.

Bestyrelsen kan oprette og nedlægge udvalg og arbejdsgrupper efter behov. Bestyrelsen udarbejder kommissorium for udvalg og arbejdsgrupper og udpeger formand og medlemmer.

Fra alle bestyrelsesmøder optages et kort beslutningsreferat.